CELEX: 32010D0580
Language: ro
Date: 2010-09-27 00:00:00
Title: 2010/580/UE: Decizia de punere în aplicare a Consiliului din 27 septembrie 2010 privind autorizarea Regatului Țărilor de Jos de a aplica o măsură de derogare de la articolul 193 din Directiva 2006/112/CE privind sistemul comun al taxei pe valoarea adăugată

30.9.2010   
            
            
               RO
            
            
               Jurnalul Oficial al Uniunii Europene
            
            
               L 256/22
            
         DECIZIA DE PUNERE ÎN APLICARE A CONSILIULUI
   din 27 septembrie 2010
   privind autorizarea Regatului Țărilor de Jos de a aplica o măsură de derogare de la articolul 193 din Directiva 2006/112/CE privind sistemul comun al taxei pe valoarea adăugată
   (Numai textul în limba olandeză este autentic)
   (2010/580/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 291 alineatul (2),
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Printr-o scrisoare înregistrată la Secretariatul General al Comisiei la data de 29 ianuarie 2010, Regatul Țărilor de Jos a solicitat autorizarea aplicării unor măsuri fiscale speciale în industria confecțiilor prêt-à-porter, autorizate în prealabil pentru o perioadă limitată prin Decizia 2007/740/CE (2).
            
         
               (2)
            
            
               Prin scrisoarea din 25 februarie 2010, Comisia a informat celelalte state membre cu privire la cererea înaintată de Regatul Țărilor de Jos, în conformitate cu articolul 395 alineatul (2) din Directiva 2006/112/CE. Prin scrisoarea din 2 martie 2010, Comisia a comunicat Regatului Țărilor de Jos faptul că deține toate informațiile necesare pentru a analiza cererea.
            
         
               (3)
            
            
               Acordul ar autoriza Regatul Țărilor de Jos să aplice, în sectorul industriei confecțiilor prêt-à-porter, un sistem de transfer al obligației de a plăti TVA autorităților fiscale de la subcontractant la întreprinderea de confecții (contractantul). Aceasta ar reprezenta o procedură de taxare inversă rezervată, în lanțul comercial, operațiunilor din amonte, și prin urmare mecanismul nu s-ar aplica operatorilor care îi vând consumatorului final. Procedura urmărește să combată frauda specifică de pe piața internă de producție.
            
         
               (4)
            
            
               În trecut, astfel de acorduri s-au dovedit a fi o măsură eficientă de prevenire într-un sector în care colectarea TVA este problematică datorită dificultăților privind identificarea și supravegherea activităților subcontractanților. Prin urmare, măsura solicitată trebuie considerată ca fiind o măsură de prevenire a anumitor tipuri de evaziune fiscală și de fraudă în sectorul industriei confecțiilor prêt-à-porter.
            
         
               (5)
            
            
               Alegerea locului realizării producției de îmbrăcăminte prêt-à-porter este influențată de costurile scăzute ale forței de muncă, iar subcontractanții își pot deplasa cu ușurință producția dintr-o țară în alta. Prin urmare, Decizia 2007/740/CE a solicitat Regatului Țărilor de Jos să monitorizeze și să evalueze impactul acestor factori asupra eficacității măsurii de derogare și să prezinte un raport Comisiei până la 31 iulie 2009.
            
         
               (6)
            
            
               Acest raport a indicat faptul că incidența fraudei s-a diminuat considerabil și că numărul întreprinderilor de confecții prêt-à-porter care îndeplinesc condițiile pentru procedura de taxare inversă în temeiul Deciziei 2007/740/CE a scăzut constant ca urmare a măsurii de derogare și a evoluțiilor de pe piața internațională. În consecință, sectorul confecțiilor prêt-à-porter se stabilizează progresiv în Regatul Țărilor de Jos.
            
         
               (7)
            
            
               Pentru a finaliza acest proces, Regatul Țărilor de Jos a solicitat o prelungire a măsurii pentru o perioadă limitată și a anunțat, în același timp, că o decizie finală privind posibila suprimare a măsurii va fi luată în 2011. Prin urmare, este necesar ca derogarea să se aplice în continuare până la 31 decembrie 2012.
            
         
               (8)
            
            
               În cazul în care Regatul Țărilor de Jos ar considera că este necesară o altă prelungire a măsurii de derogare după 2012, un nou raport de evaluare trebuie trimis Comisiei împreună cu cererea de prelungire, până la 1 aprilie 2012.
            
         
               (9)
            
            
               Derogarea nu va avea un efect negativ asupra resurselor proprii ale Uniunii Europene care provin din taxa pe valoarea adăugată și nici nu va influența valoarea TVA percepută în etapa finală a consumului,
            
         ADOPTĂ PREZENTA DECIZIE:
   Articolul 1
   Prin derogare de la articolul 193 din Directiva 2006/112/CE, Regatul Țărilor de Jos este autorizat să aplice, până la 31 decembrie 2012, în sectorul industriei confecțiilor prêt-à-porter, un sistem de transfer al obligației subcontractantului de a plăti TVA autorităților fiscale dinspre subcontractant înspre întreprinderea de confecții (contractantul).
   Articolul 2
   Orice solicitare de a prelungi această măsură după 2012 trebuie însoțită de prezentarea de către Regatul Țărilor de Jos, până la 1 aprilie 2012, a unui raport adresat Comisiei cu privire la eficacitatea măsurii, precum și la alte dovezi ale delocalizării în alte țări a subcontractanților din industria de confecții prêt-à-porter.
   Articolul 3
   Prezenta decizie intră în vigoare la data notificării.
   Se aplică de la 1 ianuarie 2010.
   Articolul 4
   Prezenta decizie se adresează Regatului Țărilor de Jos.
   
      Adoptată la Bruxelles, 27 septembrie 2010.
      
         
            Pentru Consiliu
         
         
            Președintele
         
         K. PEETERS
      
   
   
      (1)  JO L 347, 11.12.2006, p. 1.
   
      (2)  Decizia Consiliului din 13 noiembrie 2007 de autorizare a Regatului Țărilor de Jos să continue să aplice o măsură de derogare de la articolul 193 din Directiva 2006/112/CE privind sistemul comun al taxei pe valoarea adăugată (JO L 300, 17.11.2007, p. 71).